Gasabo – Abaturage bo mu midugudu ya Kityazo na Nyagasozi yo mu kagari ka Nkuzuzu mu Murenge wa Bumbogo bari bamaze imyaka itatu bategereje amashanyarazi kuko bareba amapoto ashinze ,bahawe amashanyarazi. Ku ikubitoro ingo 270 nizo zayahawe n'ubwo intego ari ingo 400.
Ni imidugudu iherereye mu gice kikirimo icyaro ku buryo uretse amashanyariza babonye, n'ibindi bikorwaremezo nk'imihanda nabyo ntabyo bafite.
Ku buryo ngo amapoto yo kumanikaho insinga abantu bayamanukanaga bayikoreye bayavanye ahitwa Nkuzuzo kuko ariho imodoka yayasigaga kuko hari aho itabasha kugera.
Abaturage bahatuye bavuga ko bari bamaze imyaka itatu bareba amapoto ashinzi ariko ntansinga zishyirwaho, dore ko ngo yashinzwe mu myaka mu mpera za 2014.
Ubwo gahunda yo kugeza amashanyarazi muri iriya midugudu yatangiraga, ngo hari uwari umukozi wa REG wabasabye umusanzu w'amafaranga.
Uwizeyimana Anastase utuye mu mudugudu wa Nyagasozi agira ati "Mbere na mbere twabanje gushinga ishyirahamwe, dukusanya amafaranga akabakaba miliyoni ebyiri (1,600,000 Frw)."
Aya mafaranga yose ngo baje kuyaha uwo mukozi ariko ngo ntabwo ariwe wigiraga kuyafata ahubwo hari uyamushyikiriza, ariko imyaka irinda iba itatu bakimutegereje ngo abahe umuriro.
Kuri uyu wa kabiri tariki 13 Werurwe 2018, ubwo umuyobozi w'ishami rya Remera ry'Ikigo cy'igihugu gishinzwe Ingufu "REG" Fred Kagabo yasuraga aba baturage ngo arebe uko igikorwa cyo kubaha umuriro kiri kugenda, yavuze ko iki kibazo abaturage bakikimugezaho (ubwo yabasuraga mbere) yahise abemerera kubaha umuriro nk'umuti w'ikibazo bahuye nacyo cyo kwamburwa.
Kandi koko iki kibazo cyahise gikemuka kuko iminsi 21 nyuma yo kubasura ngo bahise batangira kubona umuriro nk'uko abaturage babivuga.
Uyu muyobozi yasabye aba baturage kuyabyaza umusaruro no kubungabunga ibikorwaremezo byayo babicunga nk'aho ari ibyabo; Ndetse no kwirinda kujya baha umuntu uwo ariwe wese amafaranga uko yaba angana kose kabone n'iyo yaba yiyita umukozi wa REG kuko ngo amafaranga bishyura hari numero za Konti ya REG bayishyuraho zizwi.
Muri iyi gahunda ngo bateganya guha amashanyarazi ingo zigera kuri 400 ariko ngo kugeza ubu ingo 270 zo mu midugudu ibiri nizo zimaze kuyabona.
Aba baturage bavuga ko uretse kuba babaga mu icuraburindi, ngo banahuraga n'ikibazo cyo kubona serivise z'ubucuruzi zitangwa hifashishijwe ibyuma bikoresha amashanyarazi nko kwiyogoshesha, gushyira umuriro muri telephone, gushesha ibiribwa, n'ibindi.
Izi serivise ngo bajyaga kuzishakira mu du Santeri twa Gishaka na Rugogwe, bagakoresha iminota itari munsi ya 50 kugira ngo bazigereho.
Callixte NDUWAYO
UMUSEKE.RW